Kitenzi elekezi ni kitenzi ambacho huchukua nomino ya mtendwa (yambwa). Yambwa ni jina au nomino ambayo huwakilisha mtendwa katika tungo. Mfano: Mtoto anakula chakula. Katika tungo hiyo nomino chakula ni yambwa. Kitenzi anakula ni elekezi kwa kuwa kimeweza kuchukua mtendwa mbele yake. Mfano wa pili: Juma anacheza muziki. Kitenzi anacheza ni elekezi kwa kuwa kimebeba mtendwa muziki. Kwenye lugha ya Kiswahili, yambwa zipo za aina mbili: Yambwa tendwa, ni yambwa ambayo huonesha mtendwa ameathiriwa zaidi na jambo. Mfano: Mama anapika chakula. Nomino chakula ni yambwa tendwa kwa kuwa imeathirika. Sentensi hiyo unaweza kuigeuza na kusema, Chakula kimepikwa na mama. Hivyo, neno chakula limetendwa. Yambwa tendewa, ni yambwa ambayo huonesha nomino au jina ambalo limefaidika na jambo. Mfano: Baba alimpikia mama. Nomino mama imefaidika na tendo. Ndiyo maana tunasema yambwa tendewa. Katika tungo yambwa hujulikana pia kama Shamirisho Katika kamusi elekezi huwakilishwa na kifupisho ele.